Komunikazzjoni tal-Kummissjoni - It-Tieni Rapport ta’ Implimentazzjoni dwar il-Linji ta’ Gwida Wiesgħa għall-Politika Ekonomika (BEPGs) (ippreżentat skond l-Artikolu 99(3) tat-Trattat tal-KE) {SEC(2005)91} /* KUMM/2005/0008 finali */





Brussel 27.1.2005 KUMM(2005) 8 finali KOMUNIKAZZJONI TAL-KUMMISSJONI It-Tieni Rapport ta’ Implimentazzjoni dwar il-Linji ta’ Gwida Wiesgħa għall-Politika Ekonomika (BEPGs)(ippreżentat skond l-Artikolu 99(3) tat-Trattat tal-KE){SEC(2005)91} It-tieni valutazzjoni tal-progress li sar fl-implimentazzjoni tal-Linji ta’ Gwida Wiesgħa għall-Politika Ekonomika... ...li jipprovdi input għar-Rapport tar-Rebbiegħa 2005 | Din il-Komunikazzjoni tirrevedi l-progress li sar fl-implimentazzjoni ta' l-istrateġija dwar il-politika ekonomika ta’ l-UE għaż-żmien mezzan kif stipulat fil-Linji ta’ Gwida Wiesgħa għall-Politika Ekonomika 2003-2005(BEPGs).[1] Adottati fl-2003 u aġġornati fl-2004[2] sabiex jitqies it-tkabbir ta' l-Unjoni, il-Linji ta' Gwida jiffokaw fuq il-kontribut li l-politika ekonomika jista' jkollha għall-istrateġija ta' Liżbona, kemm bit-tħaddin ta’ politika makro-ekonomika soda kif ukoll permezz ta’ riformi ekonomiċi qawwija. Din il-Komunikazzjoni tqassar is-sejbiet ewlenin tar-Rapport ta' Implimentazzjoni tal-BEPGs li s-servizzi tal-Kummissjoni lestew bħala parti mill-"Pakkett ta' Implimentazzjoni", li jinkludi wkoll l-abbozz tar-Rapport Konġunt dwar l-Impjiegi u r-Rapport ta' l-Implimentazzjoni ta’ l-Istrateġija tas-Suq Intern. Il-Pakkett ta’ Implimentazzjoni jipprovdi sfond essenzjali għar-Rapport tar-Rebbiegħa tal-Kummissjoni u r-Reviżjoni ta’ Nofs it-Terminu ta’ l-Istrateġija ta’ Liżbona. | L-attenzjoni ddurgħal fuq miżuri ta’ politika | Meta mqabbel mal-valutazzjoni preliminari li saret is-sena li għaddiet[3], dan ir-Rapport ta' Implimentazzjoni żied il-valutazzjoni sabiex ikun identifikat il-progress ċar li sar, jew in-nuqqas tiegħu. Għalhekk, sa ċertu punt, l-attenzjoni mxiet mill-intenzjonijiet ta’ politika għall-miżuri ta’ politika. Il-valutazzjoni, madankollu, tqis il-ħin limitat li l-Istati Membri l-ġodda kellhom sabiex jimxu mal-Linji ta’ Gwida. | Irkupru ekonomiku moderat b’talba interna mrażżna | Ftit wara l-adozzjoni tal-BEPGs ta’ l-2003-2005, l-ekonomija bdiet tirkupra fit-tieni nofs ta' l-2003. l-irkupru żviluppa iktar fl-2004 megħjun minn ambjent ekonomiku globali favorevoli. Mandankollu, b'rata ta' tkabbir stmata għal 2.5% fl-2004 (u madwar 2% fiż-żona ta' l-Euro) l-irkupru ekonomiku hu aktarx moderat u għad għandu jkun imsaħħaħ permezz ta’ żjieda fit-talba interna. Jidher xi titjib fis-suq tax-xogħol fejn it-tkabbir fl-impjiegi rkupra għal 0.4% fl-2004 megħjun minn żviluppi moderati fil-pagi. Hu mbassar li l-inflazzjoni għandha tkun żdiedet ftit biss meta mqabbla ma' l-2003, għal 2.2% kemm fl-UE-25 u fiż-żona ta' l-Euro, minkejja żviluppi fil-prezzijiet ta' l-enerġija li fiż-żona ta' l-Ewro ittaffew minn żjieda fil-valur ta’ l-Euro. | Il-politika makro-ekonomika baqgħet waħda akkomodanti Persistenza tad-defisits tal-baġit | F’kuntest ta’ inċertezza persistenti dwar is-saħħa ta’ l-irkupru u ż-żjieda fil-prezzijiet ta’ l-enerġija, fl-2004 il-politika makro-ekonomika baqgħet akkomodanti. Il-Bank Ċentrali Ewropew żamm l-istess rati ta' l-imgħax ewlenin. Xi wħud mill-banek ċentrali fl-Unjoni għollew ir-rati ta’ l-inmgħax sabiex irażżnu l-pressjonijiet ta’ l-inflazzjoni. Kollox ma’ kollox, fl-UE-15, il-politika fiskali baqgħet fil-biċċa l-kbira newtrali fl-2004 kif indikat mill-bidla waħdanja minima fil-komponent diskrezzjonarju, filwaqt li stabilizzaturi awtomatiċi ġeneralment għamlu interventi liberament sabiex jgħinu l-attività ekonomika. F’xi Stati Membri ġodda, it-tisħiħ tal-finanzi pubbliċi ikkontribwixxa għal xejra aktar akkomodanti tal-politika monetarja milli kieku kien ikun il-każ. Fl-2004 sar biss progress limitat fil-mixja lejn qagħda finanzjarja tajba f’numru ta’ Stati Membri li rrekordjaw defisits tal-baġit għolja fl-2003. Flimkien mal-potenzjal tat-tkabbir li kien għadu taħt fl-2004, dan implika li d-defisit nominali medju żdied għal kważi 3% tal-prodott gross domestiku fiż-żona Euro u fl-UE kollha kemm hi baqa’ l-istess f’livell daqsxejn iktar baxx. Madankollu, fl-isfond hemm differenzi kbar bejn l-Istati Membri; il-prestazzjoni mhux daqstant tajba ta’ ċertu Stati Membri tikkuntrasta mal-pożizzjonijiet tajba ta’ ‘qrib il-bilanċ jew bilanċ favorevoli’ milħuqa jew miżmuma minn numru ta’ Stati Membri oħra fl-2003 jew l-2004 (il-Belġju, id-Danimarka, l-Estonja, Spanja, l-Irlanda, il-Lussemburgu, il-Finlandja u l-Iżvezja) . | Fl-2004, madwar terz ta’ l-Istati Membri kellhom defisits ta’ iktar minn 3% tal-PGD (GDP) | Bilanċi nominali tal-baġit marru lura f’aktar minn nofs l-Istati Membri: bilanċ favur qaleb għan-negattiv f’erba’ Stati Membri u d-defisits żdiedu f’għaxra oħra, partikolarment fil-Greċja u l-Polonja. Fuq il-bażi tat-Tbassir Ekonomiku għall-Ħarifa 2004 tal-Kummissjoni, fl-2004 disa’ Stati Membri għandhom ikollhom defisits li jaqbżu l-limitu ta’ 3% tal-Prodott Gross Domestiku b'marġni wiesa’. Dan jirrifletti ukoll il-qagħda finanzjarja tal-bidu f’ħafna mill-Istati Membri l-ġodda u wkoll il-proċess ta' transizzjoni li għaddej bħalissa u l-isfidi diversi li l-politika fiskali għandha taffronta. Defisits eċċessivi ġew identifikati diġà fil-Portugall fl-2002, fil-Ġermanja u fi Franza t-tnejn fl-2003, filwaqt li tmien pajjiżi oħra nstabu f'qagħda ta' defisit eċċessiv fl-2004, jiġifieri, il-Greċja u l-Olanda u , wara l-adeżjoni, ir-Repubblika Ċeka, Ċipru, l-Ungerija, Malta, il-Polonja u s-Slovakkja. Filwaqt li fil-każ tal-Portugall, is-sitwazzjoni ta’ defisit eċċessiv ġiet irrevokata, u fl-Olanda fl-2004 id-defisit hu stmat li rega’ lura għal ftit inqas minn 3% tal-prodott gross domestiku, il-Ġermanja, Franza u, fuq kollox, il-Greċja (mill-Istati Membri ta’ l-ex EU-15), għadhom jissieltu ma’ defisits għoljin. Madankollu, l-implimentazzjoni ta’ sforzi ta’ tisħiħ fiskali taħt il-Proċedura ta’ Defisits Eċċessivi (EDP) fil-pajjiżi jidher li miexja sewwa, bl-eċċezzjoni tal-Greċja u l-Ungerija. | Ritmu miżmum tar-riformi fis-suq tax-xogħol | Ir-ritmu tar-riformi fis-suq tax-xogħol jidher li nżamm fl-2004 u, fuq kollox, jirrifletti l-miżuri li ttieħdu dan l-aħħar fil-Ġermanja, kif ukoll il-progress sinjifikanti fid-Danimarka, l-Olanda, l-Irlanda u l-Awstrija (ara wkoll l-abbozz tar-Rapport Konġunt dwar l-Impjiegi 2004-2005). Ġeneralment hemm tendenza li ħafna mill-miżuri jibqgħu ffukati fuq it-tnaqqis tat-taxxi, l-istrateġiji ta’ tagħlim matul il-ħajja jew il-politika ta’ suq tax-xogħol attiv, filwaqt li inqas inizzjattivi (jew proposti inqas komprensivi) huma marbuta mas-sistemi ta’ benefiċċji, man-negozjar tal-pagi jew mal-leġislazzjoni dwar il-ħarsien ta' l-impjiegi. | Miżuri sabiex jiżdiedu l-inċentivi tax-xogħol baqgħu marbuta ma’ riformi tat-taxxa | Ħafna Stati Membri adottaw riformi tat-taxxa sabiex iżidu l-inċentivi li jħajru lil wieħed jidħol jew jibqa' fis-suq tax-xogħol u xi Stati Membri (eż. id-Danimarka, il-Ġermanja, Franza, l-Olanda u r-Repubblika Ċeka) naqqsu wkoll iż-żmien ta’ kemm idumu jittieħdu l-benefiċċji tal-qgħad u/jew illimitaw il-kriterji ta’ eliġibilità u ta’ tiftix ta’ xogħol. | Xi wħud mill-Istati Membri ħadu miżuri sabiex iżidu l-ħila ta’ l-adattament. | Jeħtieġ li s-swieq tax-xogħol isiru iżjed flessibbli filwaqt li jagħtu lill-ħaddiema livelli xierqa ta’ sigurtà. Fl-2004, ftit Stati Membri biss ħadu miżuri sabiex iżidu l-ħila ta’ l-adattament ta' l-organizzazzjoni tax-xogħol. Partikolarment, fil-Ġermanja il-leġiżlazzjoni dwar il-ħarsien ta’ l-impjiegi saret iktar flessibbli għan-negozji ż-żgħar, it-tul ta’ kuntratti b’termini fissi żdied u t-tendenza ta' ħin ta’ xogħol imnaqqas f’oqsma speċifiċi bdiet tinqaleb . Franza emendat il-leġislazzjoni dwar is-sensja. Madankollu, l-ebda Stat Membru ieħor ma mess il-leġislazzjoni dwar il-ħarsien ta’ l-impjiegi fejn għandhom x’jaqsmu l-kuntratti permanenti li xi kultant ikunu stretti żżejjed, jew is-segmentazzjoni tas-suq tax-xogħol mat-tipi differenti ta’ kuntratti. L-Italja, filwaqt li ddaħħlu riformi biex jappoġġjaw żieda fil-parteċipazzjoni tal-ħaddiema, iż-żieda fil-varjetà ta’ kuntratti tax-xogħol tista’ żżid aktar is-segmentazzjoni, li qed tidher diġà, fis-suq tax-xogħol. | Ħafna mill-Istati Membri baqgħu jkattru l-mobbiltà fix-xogħol permezz ta’ strateġiji ta’ tagħlim għal matul il-ħajja u programmi ta’ suq tax-xogħol attiv. Il-mobbiltà reġjonali kienet indirizzata f’xi Stati Membri billi tjiebu l-inċentivi fis-sistemi tat-taxxi/l-benefiċċji, jew, bħal fil-każ ta' Spanja, billi tnaqqsu r-riġiditajiet fis-suq tad-djar. | Jidher ċar li l-progress mhux biżżejjed sabiex jintlaħqu l-għanijiet kollha stipulati għall-2005 / 2010 | Minkejja l-progress ta’ dan l-aħħar, jidher dejjem iżjed improbabbli li l-Unjoni se tilħaq l-għanijiet ta’ Liżbona u Stokkolma għall-impjiegi (possibilment bl-eċċezzjoni ta’ l-għan għar-rata ta’ l-impjiegi tan-nisa) sakemm ma jiġux implimentati iżjed riformi komprensivi mill-Istati Membri. Titjib kontinwu fid-dinamiżmu ekonomiku ikattar ukoll tkabbir ġejjieni fl-impjiegi. | Żviluppi mhux favorevoli fiż-żjieda fil-produttività | Ir-riformi sabiex jitjieb ir-rendiment tal-produttività fl-UE huma bżonnjużi daqs ir-riformi fis-suq tax-xogħol. Mill-bidu tas-seklu l-ġdid, iż-żjieda fil-produttività tax-xogħol bis-siegħa naqset aktar f'uħud mill-Istati Membri, b'valuri negattivi fl-2003 fl-Italja, l-Olanda u l-Portugall. Dan jista’ jkollu x’jaqsam mal-livell iżjed baxx ta’ investiment għal kull impjegat li seħħ b’riżultat ta’ rata ogħla ta’ postijiet ġodda tax-xogħol fit-tieni nofs tad-disgħinijiet. Madankollu, dan ifiehem biss parti żgħira mit-tnaqqis ta’ produttività osservat. Fatturi aktar importanti huma t-tnaqqis fir-rata tal-progress teknoloġiku b’riżultat tax-xaqlib bil-mod lejn setturi b’rata għolja ta’ tkabbir fil-produttività, id-daqs relattivament żgħir ta' l-industrija tat-teknoloġiji ta’ l-informazzjoni u l-komunikazzjoni (TIK), u d-dewmien apparenti ta’ l-industriji li jużaw it-TIK biex igawdu l-benefiċċji li dawn it-teknoloġiji joffru għaż-żjieda fil-produttività. | Ir-ritmu ta’ l-integrazzjoni tas-Suq Intern naqas... | Iż-żjieda fil-livelli ta’ produttività teħtieġ l-implimentazzjoni ta’ sett ta’ riformi qawwija u komprensivi sabiex jitgawdew il-benefiċċji kollha ta’ l-integrazzjoni ekonomika. Madankollu, kif osservat diġà fl-ewwel Rapport ta’ Implimentazzjoni dwar il-BEPGs ta’ l-2003-2005, ir-riżultati mhumiex uniformi. Ħafna indikaturi (il-kummerċ fl-UE, il-konverġenza tal-prezzijiet) juru li r-ritmu ta’ l-integrazzjoni tas-Suq Intern naqas, parzjalment minħabba t-tnaqqis fl-attività ekonomika. It-traspożizzjoni tad-direttivi dwar is-Suq Intern mhix miexja kif ippjanat u Spanja u l-Litwanja biss irnexxielhom iniżżlu l-persentaġġ ta' direttivi li ma saritx traspożizzjoni tagħhom taħt il-limitu miftiehem ta’ 1.5%. Il-livell għoli ta’ każi ta’ infrazzjonijiet fil-Ġermanja, l-Greċja, Spanja, Franza u l-Italja huwa ta’ inkwiet ukoll. Fil-qasam tax-xiri pubbliku, il-valur ta’ proġetti ppubblikati bil-miftuħ qiegħed jiżdied iżda għadu jirrappreżenta biss 16% tal-valur kollu tax-xiri pubbliku. | ...filwaqt li l-liberalizzazzjoni ta’ l-industriji-netwerk kompliet u l-politika tal-kompetizzjoni saret aktar effettiva | It-tkattir tal-kompetizzjoni fl-industriji-netwerk huwa xogħol li għadu għaddej. Fl-2004 ttieħdu passi lejn il-liberalizzazzjoni tagħhom, imma l-kompetizzjoni effettiva mhix dejjem hi assigurata kif aktarx li juri s-sehem mis-suq ta’ l-industriji tradizzjonali, li għadu għoli ħafna. Bl-implimentazzjoni tal-qafas regolatorju ġdid, il-kompetizzjoni fis-settur tal-komunikazzjoni elettronika qiegħda tiżdied f’ħafna mis-swieq, u dan iwassal għal aktar benefiċċji lill-konsumaturi. Tmien Stati Membri għamlu passi oħra lejn liberalizzazzjoni sħiħa tas-suq ta’ l-enerġija (il-Belġju, id-Danimarka, Franza, l-Irlanda, l-Italja, il-Lussemburgu, l-Olanda u l-Portugall). F’ħafna mill-Istati Membri ġodda, l-kompetizzjoni fis-swieq f’netwerks qiegħda tiżdied hekk kif l-ekonomiji tagħhom infetħu għall-kompetizzjoni internazzjonali. L-effettività tal-politika tal-kompetizzjoni ssaħħet bil-modernizzazzjoni tas-sistemi ta’ antitrust u ta' merġers, u xi tisħiħ, minkejja li żgħir, tas-saħħa ta’ investigazzjoni tal-Komunità. Marbut ma' dan l-iżvilupp, li jfisser aktar responsabbiltà għall-awtoritajiet nazzjonali tal-kompetizzjoni, xi Stati Membri (partikolarment l-Irlanda, l-Olanda,Spanja u r-Renju Unit) għamlu pass milqugħ tajjeb billi pprovdew riżorsi addizzjonali. | Sar progress fl-integrazzjoni tas-suq finanzjarju | Fl-2004, passi sinjifikanti ttieħdu sabiex ikun hemm qafas regolatorju xieraq għal swieq kapitali iżjed effiċjenti u għal aktar integrazzjoni finanzjarja fl-UE. Il-fażi ta’ l-implimentazzjoni tal-Pjan ta' Azzjoni għall-Kapital ta’ Riskju (RCAP) wasslet għal suq ta’ l-akkwist (buy-out market) żviluppat sewwa, iżda l-investiment kapitali ta’ riskju għal kumpaniji li għadhom jibdew għadu mhux b’saħħtu. Hekk kif il-fażi leġislattiva tal-Pjan ta’ Azzjoni għas-Servizzi Finanzjarji (FSAP) riesqa lejn it-tmiem, qed tingħata iżjed importanza lit-traspożizzjoni tal-miżuri adottati f’liġi nazzjonali. Ir-rati ta’ traspożizzjoni jvarjaw ħafna skond id-Direttivi u l-Istati Membri minkejja li jidher li saret biżżejjed traspożizzjoni fl-2004. | Bil-Komunikazzjoni tal-Kummissjoni f'Mejju ta’ l-2004 dwar kif tiġi ċċarata u maqtugħa kawża u dwar it-twaqqif tal-Grupp Espert għall-Pariri u s-Sorveljanza dwar il-Konsultazzjoni u l-Kumpens, sar xi progress fit-tkattir ta’ ambjent integru, sigur u effiċjenti wara li jsir negozju fis-swieq tat-titoli fl-UE. Sar ukoll progress fit-tisħiħ tat-tmexxija tal-kumpaniji bl-adozzjoni ta’ inizzjattivi fuq livell Ewropew kif ukoll inizzjativi domestiċi f’dan ir-rigward. L-istess bħall-iżviluppi fis-suq, l-Istati Membri baqgħu jtejbu s-sistemi ta' sorveljanza bejn is-setturi filwaqt li ttieħdu passi sinjifikanti sabiex tittejjeb il-kooperazzjoni bejn l-Istati Membri. | Klima aħjar għan-negozju | Il-kundizzjonijiet tal-qafas tan-negozju jidhru li qed jitjiebu, anke jekk l-attività intraprenditorjali għadha inqas dinamika milli fl-Istati Uniti. Il-Gvernijiet qed jagħmlu sforz biex inaqqsu ż-żmien u l-ispejjeż meħtieġa biex titwaqqaf kumpanija u biex jiġu pprovduti servizzi permezz ta' l-internet (e.ż. il-Belġju, Franza, l-Ungerija, il-Polonja u s-Slovakkja). Qed tidher ukoll attenzjoni akbar għar-riforma regolatorja fil-livell Ewropew. Qed jiġu implimentati miżuri fi Stati Membri sabiex jitnaqqsu l-ispejjeż għall-konformità mal-ħtiġijiet tat-taxxi tal-kumpaniji (li jistgħu ikunu għoljin ħafna għall-SMEs). Minbarra dan, ittieħdu miżuri sabiex titwessa’ l-bażi tat-taxxi tal-kumpanija, li tista’ żżid l–iskop għal tnaqqis fir-rati tat-taxxa. | Il-progress lejn ekonomija msejsa fuq l-għarfien miexi bil-mod wisq... ...bir-riskju li ma jintlaħaqx l-għan ta’ Liżbona dwar ir-Riċerka u l-Iżvilupp | Minkejja miżuri differenti li ttieħdu sabiex jgħinu t-tranżizzjoni lejn ekonomija msejsa fuq l-għarfien, il-progress miexi bil-mod. L-UE għadha tinsab wara l-Istati Uniti f’dak li għandu x’jaqsam ma’ riċerka u innovazzjoni. L-aħħar tnaqqis ċikliku fl-investimenti tan-negozju u fl-investiment dirett barrani (FDI) fixklu t-tixrid tat-tagħrif u tat-teknoloġija, li hu partikolarment importanti għall-Istati Membri l-ġodda. In-nefqa fir-Riċerka u l-Iżvilupp żdiedet bi ftit biss għal 2% tal-Prodott Gross Domestiku fl-2002, bir-riżultat li l-għan ta' 3% tal-Prodott Gross Domestiku sa l-2010 fl-investimenti għar-riċerka u l-iżvilupp (li minnhom żewġ terzi jkunu ffinanzjati mis-settur privat) huwa prattikament impossibli li jintlaħaq mingħajr inizjattivi kbar. Xi Stati Membri (l-Iżvezja u l-Finlandja) għandhom proporzjon għoli ta’ Riċerka u Żvilupp, filwaqt li f’oħrajn dan il-proporzjon ilu jonqos mill-1999 (il-Greċja, l-Irlanda u l-Olanda). Kważi l-Istati Membri kollha adottaw miri nazzjonali għal iktar investiment pubbliku u privat fir-riċerka u numru li qed jiżdied minnhom qegħdin indirettament isostnu r-Riċerka u l-Iżvilupp fin-negozju permezz ta’ inċentivi fiskali. L-Istati Membri l-ġodda għandhom igawdu mill-iskambju ta’ għarfien permezz ta’ l-investiment dirett barrani (FDI). Dan l-iskambju huwa meħtieġ sabiex dawn l-Istati Membri ma jibqgħux lura u jżidu l-ispeċjalizzazzjonijiet tagħhom f'attivitajiet b'valur miżjud. L-investiment pubbliku fir-riżorsi umani juri żieda żgħira u jvarja ħafna bejn l-Istati Membri. Minkejja progress li jagħti kuraġġ, sforzi ulterjuri huma meħtieġa sabiex jintlaħqu l-għanijiet ta' l-2010 għall-parteċipazzjoni ta’ l-adulti fit-tagħlim ta’ matul il-ħajja u għal dawk li jħallu l-iskola kmieni. Ftit progress sar fiż-żieda tan-numru ta' dawk li għandhom 22 u li lestew l-edukazzjoni ta' livell sekondarju għoli. Bħala sinteżi, filwaqt li l-Istati Membri qegħdin jitħabtu sabiex iseħħu riformi fis-sistemi tar-riċerka, ta’ l-innovazzjoni, ta' l-edukazzjoni u tat-taħriġ, hemm riskju li r-ritmu attwali ta’ riforma mhux se jwassal l-Unjoni għat-twettiq ta' l-għanijiet mfassla f'Liżbona u Barċellona dwar l-ekonomja msejsa fuq l-għarfien. | Ġeneralment, l-investiment gross pubbliku (bħala persentaġġ tal-Prodott Gross Domestiku), li kien qed jonqos mis-Sebgħinijiet, stabilizza f’madwar 2.5% tal-Prodott Gross Domestiku bejn l-2000 u l-2004. L-Inizzjattiva Ewropea għat-Tkabbir Ekonomiku saħqet fuq ir-rwol ta’ l-investiment pubbliku fl-infrastruttura ewlenija tat-trasport sabiex tissaħħaħ id-dinamika tas-Suq Intern. Ġiet identifikata lista “Quick-start” li issa hija parti mill-prijoritajiet tax-Xibka Transewropea li ġew approvati mill-Unjoni f’April ta’ l-2004. Minbarra dan, il-baġit ta’ l-UE qed jiffinanzja b’mod sinifikanti f’per eżempju infrastruttura, Riċerka u Żvilupp u edukazzjoni, bil-għan li jikkontribwixxi fiż-żieda ta’ kemm il-produttività u l-impjieg. | Is-sostenibbiltà fit-tul tal-finanzi pubbliċi għadha mhiex garantita fil-biċċa l-kbira ta’ l-Istati Membri | L-istrateġija politika miftiehma minbarra li permezz tagħha inkisbu rati ogħla ta' impjiegi u tal-potenzjal ta’ tkabbir ekonomiku sabiex ikunu indirizzati l-konsegwenzi ekonomiċi u finanzjarji tax-xjuħija, timmira wkoll lejn it-tnaqqis tal-livelli tad-dejn u lejn ir-riforma tas-sistemi tal-pensjonijiet. L-ebda progress sinjifikanti ma sar f’dawn l-aħħar snin fit-tnaqqis tad-dejn pubbliku, li baqa' 'l fuq mill-valur ta' referenza ta' 60% tal-Prodott Gross Domestiku fl-2004 kemm fl-UE kollha kemm hi, kif ukoll fiż-żona ta' l-Euro. Dan il-ħafna dejn persistenti huwa minħabba li f’ħafna Stati Membri l-konsolidazzjoni tal-baġit huwa meqjus bħala prijorità baxxa u wkoll minħabba l-ambjent mhux b’saħħtu ta' tkabbir ekonomiku. Wara riformi kbar fil-pensjonijiet fl-2003, partikolarment fi Franza u fl-Awstrija, fl-2004 ittieħdu miżuri importanti, per eżempju, fl-Italja u fis-Slovakkja, filwaqt li oħrajn ħadu azzjoni iktar limitata (per eżempju, il-Latvja żiedet l-età minima tal-pensjoni u l-Portugall daħħal multa għall-impjegati tal-gvern li jirtiraw kmieni) u xi kultant bil-għan li jitnaqqas l-impatt ta' riformi li saru qabel. Mill-analiżi naraw li minkejja l-isforzi riċenti biex tkun żgurata is-sostenibbiltà fit-tul tal-finanzi pubbliċi, għadha kwistjoni importanti fil-biċċa l-kbira ta’ l-Istati Membri, partikolarment fil-Belġju, Ċipru, ir-Repubblika Ċeka, il-Ġermanja, il-Greċja, Spanja, Franza, l-Ungerija, l-Italja, Malta, il-Polonja, il-Portugall, is-Slovenja u s-Slovakja . | Sostenibbiltà soċjali mfixkla mis-sitwazzjoni tas-suq tax-xogħol | Fl-2004,il-progress fit-titjib tas-sostenibbiltà soċjali għadu limitat. Fuq kollox, ir-rendiment relattivament batut tas-suq tax-xogħol, b’żjieda żgħira fl-impjiegi fl-2003-2004, għadu jfixkel il-progress kumplessiv, għaliex l-impjiegi għandhom rwol importanti fil-ġlieda kontra l-faqar u l-esklużjoni soċjali. Miżuri li ttieħdu dan l-aħħar mis-Slovakkja, l-Ungerija, ir-Repubblika Ċeka, is-Slovenja u l-Estonja huma mmirati lejn il-modernizzazzjoni tas-sistemi tat-taxxi/benefiċċji jew sabiex gruppi vulnerabbli jsibu impjieg iktar malajr. Huwa għalhekk importanti li jissaħħu l-effetti ta’ tisħiħ reċiproċi tal-politika li tippromwovi t-tkabbir ekonomiku, l-impjiegi u l-koeżjoni ekonomika u soċjali. | Iktar progress fl-inizzjattivi sabiex titjieb is-sostenibbiltà ambjentali | Meta mqabbel ma’ l-2003, fl-2004 sar iktar progress fl-inizzjattivi sabiex titjieb is-sostenibbiltà ta' l-ambjent. Fil-qasam tal-bdil klimatiku, it-tħejjijiet għall-iskema Komunitarja ta' skambji ta’ emissjonijiet ta’ gassijiet b’effett ta’ serra tlestew fl-2004 sabiex l-iskema tibda fl-1 ta’ Jannar 2005. Xi Stati Membri, madankollu, ma ressqux il-Pjan ta’ Azzjoni finalizzat għall-kwoti ta’ emissjonijiet tagħhom fil-ħin u għalhekk ma setgħux jieħdu sehem fl-iskema mill-bidu. Ir-ratifikazzjoni tar-Russja tal-Protokoll ta’ Kyoto fissret li dan se jidħol fis-seħħ mill-2005, u b’hekk iżżid il-pressjoni sabiex tkun implimentata l-politika effettiva dwar it-tnaqqis ta' l-emissjonijiet ta' gassijiet b'effett ta' serra. Sa llum, it-tnaqqis ta’ l-emissjonijiet tal-gassijiet b'effett ta' serra mhux biżżejjed biex iqiegħed l-UE-15 fit-triq tat-twettiq ta' l-għanijiet ta' Kyoto. Ħafna Stati Membri adottaw miżuri bbażati fuq is-suq sabiex iħeġġu l-użu effiċjenti ta’ l-enerġija (eż. il-Belġju u l-Italja) jew sabiex jappoġġaw l-użu ta’ fjuwils alternattivi (eż. Franza, l-Awstrija, l-Isveżja u r-Renju Unit), madankollu, oħrajn naqqsu l-effett tal-prezzijiet ogħla tal-fjuwil billi naqqsu t-taxxi fuqu. Fis-settur tat-trasport, xi Stati Membri (eż. il-Belġju, Ċipru u l-Awstrija) ingħaqdu mal-grupp ta’ dawk li aġġustaw is-sistemi tagħhom tat-taxxi fuq il-vetturi sabiex iqisu l-emissjonijiet tad-dijossidu tal-karbonju u/jew emissjonijiet partikolari oħra. Minbarra dan, il-miżuri ta’ ħlas fit-triq għal trakkijiet kbar daħlu fis-seħħ fl-Awstrija u fl-aħħar fil-Ġermanja, li huma utli biex jintlaħaq bilanċ aħjar intermodali. Dwar il-progress fuq l-elettriku minn għejun ta’ enerġija li tista’ tiġġedded, erba’ pajjiżi ħadu inizzjattivi importanti permezz ta' l-applikazzjoni ta' tariffi feed-in (id-Danimarka, l-Ġermanja u Spanja) u permezz ta' tnaqqis fit-taxxi fuq sorsi ta' enerġija li tista’ tiġġedded (il-Finlandja). Għandhom isiru sforzi sabiex tiżdied l-effiċjenza tal-katina kollha ta’ l-offerta u d-domanda sabiex titnaqqas id-dipendenza Ewropea fuq l-enerġija, ikunu assigurati prezzijiet tajbin lill-konsumaturi finali (kemm l-industriji kif ukoll il-familji), kif ukoll sabiex inkunu konformi ma’ l-obbligi internazzjonali taħt il-Protokoll ta’ Kyoto. | Riżultati mhux uniformi fiż-żona ta’ l-Euro fejn il-politika tal-baġit għadha tiddiżappunta... ...iżda fejn il-ġestjoni ekonomika għandha tgawdi minn sentejn ta’ Presidenza mill-Grupp ta’ l-Euro | Il-progress li seħħ minħabba l-linji ta’ gwida għaż-żona Euro għadu mhux uniformi. Filwaqt illi l-politika makro-ekonomika tkompli tappoġġja t-tkabbir ekonomiku - b’komponent monetraju li jgħin it-tkabbir flimkien ma’ qagħda fiskali li hi ġeneralment newtrali - il-bżonn ta’ iktar riformi komprensivi jidher minn irkupru li miexi bil-mod u li ġie tard meta mqabbel ma’ ekonomiji oħra industrijalizzati. Aktar riformi li jnaqqsu r-riġidatijiet strutturali u l-kisba ta’ marġni li huma biżżejjed għal stabbilizzazzjoni awtomatika permezz tal-baġit għadhom meħtieġa sabiex tissaħħaħ il-kapaċità ta’ aġġustament wara xi xokk. In-nuqqas ta’ progress sinjifikanti fit-tisħiħ finanzjarju minn kull wieħed mis-seba’ Stati Membri li ma rnexxielhomx jilħqu pożizzjoni ta’ ‘qrib il-bilanċ jew bilanċ favur’ fl-2003 hu, ukoll f’dan ir-rigward, partikolarment ta’ tħassib. Minkejja li kien irreġistrat xi titjib fid-defisits tal-baġits li kienu aġġustati ċiklikament fi Franza u l-Olanda, is-sitwazzjoni marret għall-agħar fil-Ġermanja, il-Greċja, l-Italja u l-Awstrija. Fuq nota aktar pożittiva, jidher li kien hemm tnaqqis fid-differenzjali ta’ l-inflazzjoni fiż-żona ta’ l-Euro għat-tieni sena konsekuttiva. Id-deċiżjoni li ttieħdet fl-2004 li tinħoloq presidenza stabbli ta' sentejn għall-Grupp Euro mill-2005 għandha tibbenefika l-tħaddim tagħha u se tfisser kontinwità fl-attendenza taż-żona ta’ l-Euro f'laqgħat internazzjonali. Dan jista’ jitqies bħala l-ewwel pass importanti fit-tisħiħ tal-leħen taż-żona ta’ l-Euro fix-xena internazzjonali. | Komplessivament, il-progress fl-implimentazzjoni tal-BEPGs ta’ l-2003-2005 mhuwiex sodisfaċenti | Bħala sinteżi, il-konklużjoni komplessiva ta' dan it-tieni Rapport ta' Implimentazzjoni dwar il-BEPGs ta' l-2003-2005 hi li l-progress għadu mhux uniformi. Xi Stati Membri qed jagħmlu aktar progress minn oħrajn. Per eżempju, kien hemm rendiment relattivament tajjeb tar-rakkomandazzjonijiet li huma speċifiċi għal dak il-pajjiż fil-Belġju, id-Danimarka, l-Irlanda u l-Olanda, il-Finlandja r-Renju Unit , filwaqt li l-progress jista’ jiġi kkunsidrat limitat f’numru ta’ Stati Membri. Fir-rigward tar-rakkomandazzjonijiet lill-Istati Membri l-ġodda, indirizzati sitt xhur ilu biss, il-valutazzjoni ta’ l-implimentazzjoni tagħhom tindika li, minkejja li b'rati differenti, miexja fid-direzzjoni t-tajba, partikolarment f’Ċipru u s-Slovakkja. . Madankollu, jekk wieħed jiffoka fuq l-iżvilupp settur settur, jara li sar progress relattivament tajjeb fit-titjib ta’ l-ambjent kumplessiv tan-negozju, fit-titjib ta’ l-effettività tal-politka dwar il-kompetizzjoni u fit-titjib tas-sostenibbiltà ambjentali. Ir-ritmu tar-riformi tas-suq tax-xogħol, li żdied fl-2003, jidher li nżamm. Madankollu, il-progress kien limitat f’dak li għandu x’jaqsam mat-transizzjoni lejn ekonomija msejsa fuq l-għarfien li għaddejja bħalissa u fejn għad baqa’ differenzi kbar bejn l-UE u l-Istati Uniti. Ir-ritmu ta’ l-integrazzjoni tas-Suq Intern ukoll jidher li naqas, u jidher li sar ftit progress fit-traspozzizzjoni tad-Direttivi tas-Suq Intern, kif ukoll livell għoli miżmum ta' każi ta' infrazzjonijiet. Barra minn hekk, il-progress limitat f’ħafna Stati Membri sabiex jilħqu qagħda finanzjarja b’saħħitha u/jew jegħlbu d-defisit, għadu ta’ inkwiet għalihom. Minkejja li sar xi progress fit-titjib tas-sostennibiltà fiskali b'fost ohrajn, riformi tal-pensjonijiet f'xi Stati Membri, il-proporzjon tad-dejn għadu għoli u s-sostenibbiltà fit-tul għadha ma ġietx garantita f’14 mill-Istati Membri fl-2004. Meta wieħed iqis kollox f’daqqa, ir-ritmu tar-riforma baqa’ ma nbidilx fl-2004. Jidher ċar li bir-ritmu ta' riforma attwali, l-implimentazzjoni sħiħa tal-BEPGs ta' l-2003-2005 mhix se tkun garantita u b'hekk se jkun diffiċli li jintlaħqu l-ambizzjonijiet ta' Liżbona. | [1] Rakkomandazzjoni tal-Kunsill tas-26 ta’ Ġunju 2003 dwar il-linji ta’ gwida wiesgħa tal-politika ekonomika ta’ l-Istati Membri u l-Kommunità (għall-perjodu 2003-05), 2003/555/KE, ippubblikata fil-Ġurnal Uffiċjali (Nru. L 195/1 ta’ 1 ta’ Awwissu 2003). [2] Rakkomandazzjoni tal-Kunsill tal-5 ta’ Lulju 2004 dwar l-aġġornament ta’ l-2004 tal-Linji ta’ Gwida Wiesgħa tal-Politika Ekonomika għall-perjodu 2003-2005. [3] Komunikazzjoni tal-Kummissjoni ‘L-Ewwel rapport dwar l-implimentazzjoni tal-Linji ta’ Gwida Wiesgħa tal-Politika Eknomika ta’ l-2003-2005’, COM(2004) 20 final, adottata fil-21 ta’ Jannar 2004.